একটি দেশ এগিয়ে যাওয়ার ক্ষেত্রে অর্থনীতি একটি বড় চালিকাশক্তি। সে অর্থব্যবস্থার ভিত যদি সুদৃঢ় হতে না থাকে তাহলে রাষ্ট্রের পক্ষে যেকোনো দুর্যোগ মোকাবেলা করা দুরূহ ব্যাপার। তাই প্রয়োজন স্থিতিশীল অর্থব্যবস্থা। আর যে দেশের প্রতিটি সেক্টর দুর্নীতির বেড়াজালে আবদ্ধ হয়ে প্রতিবছর শীর্ষস্থান দখল করে নেয় সে দেশে স্থিতিশীল অর্থব্যবস্থার প্রত্যাশা আকাশ কুসুম কল্পনা ছাড়া কী হতে পারে? দেশ এখন তলাবিহীন ঝুড়িতে পরিণত হয়েছে। ইউনিয়ন পরিষদের অফিস থেকে প্রধানমন্ত্রীর দফতর পর্যন্ত ঘুষ ছাড়া কোনো কাজ হয় না। স্বয়ং আওয়ামী অর্থমন্ত্রী আবুল মাল আব্দুল মুহিত বলেছেন, ‘ঘোষ বৈধ!’ রাষ্ট্রের অতি জনগুরুত্বপূর্ণ প্রকল্পের কাজ শুরু হওয়ার আগেই দুর্নীতির কবলে পড়ে সেই প্রকল্প বন্ধ হয়ে যায়, আবার সে অভিযুক্ত ব্যক্তিরাই রাষ্ট্রীয় সংস্থা কর্তৃক দেশপ্রেমিক(!) বলে সার্টিফিকেট পায় এর চেয়ে লজ্জার আর কী হতে পারে? এমন ব্যাধি থেকে মুক্ত হওয়া একটি রাষ্ট্রের জন্য সাংঘাতিক চ্যালেঞ্জ। এই চ্যালেঞ্জ মোকাবেলায় সর্বস্তরে সৎ যোগ্য ব্যক্তিদের নিয়োগের পাশাপাশি সময়োপযোগী পরিকল্পনা গ্রহণের পরিবর্তে দলীয় বিবেচনায় ঘুষের মাধ্যমে নিয়োগপ্রাপ্তরা দেশকে এর চাইতে ভালো কী উপহার দিতে পারবে? সম্প্রতি প্রধানমন্ত্রী শেখ হাসিনার উপদেষ্টা এইচ টি ইমাম ছাত্রলীগের এক সমাবেশে ছাত্রলীগের নেতাকর্মীদের উদ্দেশ করে বলেন, ‘তোমরা বিসিএস পরীক্ষায় লিখিত ভালো করো। বাকিটা আমরা দেখব।’ রাষ্ট্রের কর্তাব্যক্তির এমন বক্তব্য মেধাবী জনগোষ্ঠীকে মারাত্মকভাবে মর্মাহত করেছে। ব্যক্তির চেয়ে দল বড়, দলের চেয়ে দেশ বড় প্রবাদ প্রবচনে সীমাবদ্ধ রাখতেই আমাদের নেতারা স্বাচ্ছন্দ্যবোধ করেন। নিজের আখের গোছাতেই সবাই ব্যস্ত। তাই দুর্নীতির ঘোড়া ক্রমেই আমাদেরকে দাবিয়ে বেড়াচ্ছে।